題蘭陵王碑陰
作者：賀鑄
朝代：宋

paragraphs: 齊室生武賢，蘭陵乃頗牧。
析瓜饗虎士，饜飫比粱肉。
金墉免胄戰，破陣何神速。
樂府有遺聲，當歌凱旋曲。
盤宗既不壽，霸祚宜爾促。
十代六百年，人間換陵谷。
荒途接幽壠，誰復禁樵牧。
窆石半欹摧，鉤鋤斷鼇足。
蒼苔蝕瑑刻，仰睇眩塵目。
操翰無愧辭，千言不爲辱。
流湍齧馬鬣，客土日危蹙。
霪潦併年間，彌漫即川陸。
昔多萬兩送，今無一抔築。
人生妄區別，共盡同草木。
何待雍門彈，令君淚盈匊。